

Nesodden Arbeiderparti

 Innkalling til Årsmøte

Torsdag 14. Februar 2019 kl 19.00 på Folkets Hus, Fjellstrand. Fremmøte fra kl 18.30 for registrering og kaffe.

2. Dagsorden for årsmøte:

1. Åpning – vi synger Samholdssangen (se siste side)
2. Konstituering.
* Godkjenning av dagsorden og forretningsorden
* Valg av dirigent og to sekretærer
* Valg av to til å undertegne protokollen og to til tellekorps.
1. Årsberetninger
2. Regnskap og budsjett
3. Innkommende endringsforslag til Vedtektene
4. Andre innkomne forslag
5. Valg
* Styret,
* Representantskapet til Viken/Akershus Ap
* Årsmøte i Viken/Akershus Ap
* Revisjonsutvalg
* Valgkomite

 8. Den politiske situasjon v/

1. Avslutning – vi synger Ta hverandre i hånda og hold (se siste side)

**Forretningsorden ved årsmøter i Nesodden Arbeiderparti**

1. Møtet er åpent for partimedlemmer og medlemmer av AUF. Stemmerett har de som er ajour med sin kontingent.
2. Til å lede møte velges en dirigent og to sekretærer. Protokollen skal kun inneholde saken, hvem som har hatt ordet, forslag og vedtakene.
3. Ingen har rett til å få ordet mer enn to ganger til samme sak. Med unntak av innledere, er taletiden 5 minutter første gang og 3 minutter annen gang. Dirigenten kan når det er påkrevd stille forslag om- ytterligere forkorting av taletiden og sette strek med de inntegnede talere. Til forretningsorden gis ingen ordet mer enn en gang og høyst et minutt til hver sak. Med unntak av innledere kan talerne snakke fra sin plass i salen.
4. Forslag må leveres skriftlig til dirigenten og undertegnes av forslagsstilleren. Forslag innsendt innen forslagsfristen ansees som opptatt. Saker som ikke har noen forbindelse med sakene på Dagsorden kan ikke behandles.
5. Alle saker avgjøres med alminnelig flertall (absolutt flertall), ved stemmelikhet er forslaget forkastet. Dersom 10 stemmer krever det, stemmes det skriftlig. To personer velges som tellekorps ved møtets start, de teller uavhengig av hverandre alle stemmene og rapporterer resultatet til dirigenten.
6. Blir det fremsatt forslag om utsettelse under behandlingen av en sak (Utsettelsesforslag) skal det tas opp til avstemning etter at en for- og en i mot utsettelse har hatt ordet. Blir forslaget vedtatt er saken dermed ferdig for dette møte.
7. Det velges to personer til å undertegne protokollen.

Pkt. 2 Styrets forslag til årsmøtefunksjonærer:

Dirigent: Trygve Svensson

Sekretærer: Marianne Evensen og Petter Moen.

To til å undertegne protokollen: Berit T Rønning og Fred Mehlum Karlsen

Tellekorps: Per Tjernshaugen og Unni Karlsen

Pkt. 7 Styrets forslag til Valgkomite: (Vedtektenes § 9, se også § 12)

Leder: Tone Frønes

Nestleder: Jørgen Lorentzen

Medlem: Ingrid Hamnes

Medlem: Ståle Smith

AUF: Fabian Dyrseth

Varamedlem: Berit Rønning

Varamedlem: Kim Tomas Klevengen

3. Årsberetning

Nesodden Arbeiderparti 2018.

Året 2018 har utviklet seg slik vi kunne forvente etter et Stortingsvalg hvor Regjeringen Solberg ikke lengre hadde flertall i Stortinget, de fikk Venstre inn i Regjeringen, men Krf valgte å stå utenfor, de ville ikke i regjering med Frp ble det sagt. Riktig nok sto det fast at Krf ville støtte en borgelig Regjering, men i enkeltsaker ville de stå fritt. Dette har også ført til at Regjeringen har blitt påført en rekke nederlag i Stortinget hvor Krf har stemt med opposisjonen. Den svake oppslutningen Ap fikk ved valget holdt seg lenge, men utover sommeren begynte meningsmålingene å bli bedre. Ved årsskifte 2018/19 lå vi omtrent på 30%. Den første delen av perioden var preget av en viss indre strid i Arbeiderpartiet, MeToo kampanjen rammet alle partier, men i Ap fikk det konsekvenser for ledelsen og relasjonene i ledelsen, Stortingsgruppa og partikontoret. Dette sammen med en negativ evaluering av valgkampen førte til at oppslutningen om partiet lenge var lite hyggelig. Etter ferien virker det som disse forholdene har roet seg og partiet kan igjen konsentrere seg om politiske spørsmål og kan i dag vise til flere saker i Stortinget hvor opposisjonen har seiret over Regjeringen. Dette har slått positivt ut på meningsmålingene.

Regjeringen har i perioden fortsatt sin satsing på skattelette for de rike, privatisering og konkurranseutsetting av offentlig virksomhet. Her kan nevnes NSB og jernbanen nærmest som en fanesak.

Før og etter årsskifte har det vært en prosess i Krf med å avklare hvor de står i forhold til Regjeringen Solberg. Et knapt flertall har bestem at de hører hjemme på borgelig side og har framforhandlet en regjeringsplattform med H, Frp og V. I løpet av januar er det ventet at de går inn i Regjeringen.

På Nesodden har revisjon av kommuneplanen vært den største saken i perioden, vårt Programutvalg var i sving for å lage et utkast til en høringsuttalelse, uttalelsen ble vedtatt på medlemsmøte. Utfordringen i dette arbeidet var de sterke føringene Nesodden hadde fått fra sentralt hold om at 80% av utbyggingen skulle skje i Tangen området. Dette ville føre til at våre planer med utbyggingen av Fagerstrand og opprettholdelse av grendestrukturen ble vanskeliggjort. I det etterfølgende arbeide har en søkt å strekke retningslinjene så langt som mulig, men det blir krevende å få planen innenfor det befolkningen ønsker.

For vårt eget kommuneparti har det vært en normal periode uten de store sakene, vi har fått noen nye medlemmer, men også mistet noen, men vi teller fremdeles totalt 180 medlemmer, men heller ikke i år er alle ajour med kontingenten. Partiet sentralt har ønsket og komme tidlig i gang med valgkampen for kommune og fylketingsvalget 2019. Dette har ført til at vi har hatt både Nominasjonsutvalget og Programutvalget i sving med sine oppgaver. De la fram sine forslag på to medlemsmøter i høst og vi har i dag en liste og et program foran valget som vi kan være stolte av. Truls Wickholm blir vår ordførerkandidat og han har vist i den tiden han nå har vært ordfører at vi i ham har vi en svert kvalifisert og god ordførerkandidat. Tidlig valgkampstart fører også til at vi må ha valgkampapparatet vårt i sving tidligere enn før, her håper vi at mange vil stille opp og medvirke til at vi fortsetter som et førende parti i kommunepolitikken på Nesodden!

Styret i perioden har bestått av:

Leder: Jan Kristian Balstad

Nestleder: Ingrid B Hamnes

Kasserer: Sidsel Tjernshaugen

Sekretær: Jørgen Lorentzen

Studieleder: Amund Vik (Amund har flyttet og Ståle har rykket opp i perioden)

Kvinnekontakt: Ingrid B Hamnes.

1. Varamedlem: Ståle Smith
2. Varamedlem: Marianne Evensen
3. Varamedlem: Kari Agnor

I tillegg har Gruppeleder Tone Frønes og AUF leder Oskar Aartun/Fabian Dyrseth møtt med tale-, forslags- og stemmerett, Ordfører Truls Wickholm har møtt med talerett og forslagsrett. Johannes Giske sitter i fylkestinget og kan møte på styremøtene, den samme retten har Seniorgruppas leder Sidsel Tjernshaugen.

**Styrets arbeid.**

Det har vært avholdt 9 ordinære styremøter i perioden, og 4 styremøter på våren og 5 på høsten/vinteren. Styremøtene på våren var på mandager to timer før gruppemøtene.

Etter sommeren har vi hatt alle våre arrangementer (styremøter og medlemsmøter) på Folkets Hus, Fjellstrand og styret mener det har vært et godt valg. Stedet ligger sentralt og vi har med det fått et fast sted med gode fasiliteter. Vi har riktig nok måttet flytte møtedag, men det virker som torsdagene også har vært et godt valg. Oppmøte har stort sett vært bra.

For styret har det ikke vært noe store lokale saker til behandling bortsett fra forberedelsene til valget i 2019 og arbeide med kommuneplanen, selve saksbehandlingen av planen har foregått i kommunestyregruppa. Samarbeide med den nye ordføreren Truls Wickholm og den nye gruppelederen Tone Frønes har gått greit. Vi har jobbet litt med kontingentspørsmålet, det er stadig noen som henger etter med kontingenten. Det kan føre til dårligere representasjon i Akershus Aps organer så det er et viktig arbeid.

Med hensyn til regionutviklingen og framdriften av Viken fylket har det til tross for mye motstand og rot gått sin gang. Det er også fylkestingsvalg neste år og Arbeiderpartiet kan få 25 – 30 medlemmer i det nye fylkestinget etter dagens målinger. Vår kandidat Jørgen Lorentzen står på 78 plass så han må få endel ekstrastemmer for å komme inn på fylkestinget.

Samarbeidet med AUF er forbedret, og vi regner med god støtte fra AUF i den kommende valgkampen. Samarbeidet med Fagforbundet har kommet i gang, vi har en samarbeidsavtale, et samarbeidsutvalg og vi har sammen laget et handlingsprogram for 2019.

Tre av styrets medlemmer tiltrer kommunestyregruppa, det var Ingrid Hamnes, Sidsel Tjernshaugen og Jan Balstad. Styret har vært representert på flere av Akershus Ap sine arrangementer.

**Representasjon**:

**Til representantskapet i Akershus Arbeiderparti**: Jan Kr Balstad og Ingrid Hamnes med Jørgen Lorentzen og Tone Frønes som personlige vararepresentanter. Det har vært tre møter i Representantskapet to var fellesmøter med fylkestingsgruppa, JanB har møtt på alle og Ingrid/Tone har møtt på et hver.

**Nominasjonskomiteen i Akershus**:

**Følgende representanter møtte i Akershus Arbeiderpartis Årsmøte**: Ingrid Hamnes, Jørgen Lorentzen, Truls Wickholm, Philippa Jensen, Oskar Aartun, Sidsel Tjernshaugen. Johannes Giske møtte som medlem av fylkestinget.

**Representant på Arbeiderpartiets landsmøte:** Jan Kr Balstad

**Ordfører**: Truls Wickholm.

**Formannskapet;** Truls Wickholm (ordfører), Tone Frønes (gruppeleder) og Liv Jessen..

**Gruppestyret;** Tone Frønes (leder) Johannes Giske (n.leder) og Liv Jessen.

**Kommunestyregrupp**a: Våre 9 faste medlemmer av Kommunestyret, de tre første vararepresentantene og partileder pluss to oppnevnt av partistyret.

**Valgkomiteen** har bestått av Henrik Thune (leder), Sidsel Tjernshaugen (n.leder), Ståle Smith, Liv Jessen (deltok ikke til slutt) Mari Giske, Oskar Aartun (AUF). Varamedlemmer: Berit Rønning og Hanna Krange.

**Revisjonskomiteen**har bestått av Svein Helge Johansen (leder) og Anne Lise Hilmen med Svein Rødsten som varamedlem.

**AUF;**Leder i perioden har vært Oskar Aartun og etter ferien Fabian Dyrseth.

**Møtevirksomheten**

**8.mars** arrangerte Kvinnekontakten det tradisjonelle opplegget for Kvinnedagen (se bilag

**19.mars;** Medlemsmøte «Den aktuelle politiske situasjon» v/ Nina Sandberg. Tone Frønes innledet om mulighetsstudien for Nordre Nesodden.

**19.april;** Faglig politisk konferanse (Felles styremøte Fagforbundet/Nesodden AP og Kommunestyregruppa.

**23. april** hadde vi medlemsmøte med Kommuneplanen på Dagsorden. Ordfører Truls Wickholm innledet til diskusjon. (Programutvalget fikk i oppdrag å lage en høringsuttalelse).

**1. mai på Fjellstrand:** Tradisjonell 1. Mai frokost i Folkets Hus. Jørgen Lorentzen holdt tale for dagen, Filippa Jensen ungdomsappellen og ................ underholdt.

**4. juni:** Sesongavslutning på Annas Hybel med ordføreren i Vestby Tom Anders Ludviksen som snakket om kommunal næringsutvikling.

**18. juni:** Medlemsmøte på Annas Hybel Kommuneplanen og Nesodden Aps høringsuttalelse. Truls orienterte.

**13. september på Folkets Hus:** Regionreformen/Viken Fylke sto på dagsorden og Akershus Aps gruppeleder Tonje Brenna innledet. Møtet var svært kritisk til denne reformen.

**11. oktober** ble avlyst.

**21. november på Folkets Hus:** Medlemsmøte. Programkomiteen la fram sitt forslag til Program for perioden 2019 – 2023. Komiteens leder Truls Wickholm innledet. Bred oppslutning om programforslaget.

**29.november på Folkets Hus;** Medlemsmøte. Nominasjonskomiteen v/ leder Henrik Thune la fram komiteens forslag til Valgliste for perioden 2019 – 2023. Listen ble enstemmig vedtatt av medlemsmøte.

**6. desember på Annas hybel Fjellstrand:** Julemøte med Leren av Akershus Ap Sverre Myrli som snakket om jernbanereformen til Regjeringen og leste dikt av Hans Børli. Hyggelig møte!

**24. januar på Fokets Hus** var det samling av våre listekandidater for neste valgperiode. Her ble bla valgkampen drøftet.

**31. januar hadde vi faglig politisk møt på Folkets Hus.** Det var styrene i Fagforbundet, partistyret og kommunestyregruppa som møtte og diskuterte et felles handlingsprogram. Andreas Olsen fra Fagforbundet innledet om forbundets forventninger til kommunevalgkampen.

**12. februar:** Årsmøte.

**Valgkampen 2019**

Partiet sentralt har bestemt at valgkampen denne gangen skal begynne tidlig og vi hadde mye klart til jul, Kommunestyrelisten og Programmet vår er klart og styret har bestemt at vi stort sett skal følge samme opplegg som i 2015 som vi anser for å være en god valgkamp for oss på Nesodden. Vi har nedsatt et valgkamputvalg og vi forutsetter at medlemmene stiller opp slik som før.

Vi vil som tidligere satse på bryggeaksjoner, stands, husbesøk og postkasseaksjoner. I de senere år har sosiale medier spilt en stadig større rolle i valgkampene så her har vi også en jobb å gjøre.

Vi stiller sterkt med ny Ordfører i Truls Wickholm, et sterkt mannskap på lista og med et meget godt valgprogram.

Det generelle klima for Arbeiderpartiet er også inne i en positiv utvikling og Regjeringspartiene sliter på meningsmålingene så visst trenden fortsetter, og vi gjør jobben vår, er mulighetene stor for et godt valg.

Vi har et ambisiøst program og som det står i innledningen til programmet» *Nesodden er en unik kommune. Vi har en befolkning som er ressurssterk og kreativ. Dette gir oss mange muligheter, men også forpliktelser. Arbeiderpartiet ønsker å utnytte disse mulighetene og forplikte oss til å vise hvordan vi i fellesskap kan skape fremtidens samfunn»*.

**Kommuneplanen.**

Saksbehandlingen av alle sider av Kommuneplanen har kommunestyregruppa vår stått for. Da kommunen la planen ut på høring behandlet vi det på medlemsmøte og vedtok at programutvalget skulle komme med et utkast. Dette ble behandlet av et nytt medlemsmøte før ferien.

Nesodden AP konkluderte uttalelsen slik:

- planen har mange positive trekk for utviklingen av Nesodden, ikke minst utbygging av Fagerstrand

- planen legger opp til en for omfattende utbygging av Tangen

- planen reflekterer i liten grad Nesoddens særlige geografi og historie og hvordan kommunen er basert på en grendestruktur

- planen inkorporer ikke de muligheter som finnes for Fjellstrand og Jaer-området hvor lokale skoler ligger til rette for en videreutvikling

- vi må ha en tydelig satsing på næringsutvikling og fornye den strategiske næringsplanen

- vi må tenke sosial boligbygging når vi lager planer og bygge boliger som også er tilpasset de unges behov og investeringsmuligheter

- vi må stille tydelige krav til utbyggere om å ta ansvar for infrastruktur som vei, vann og kloakk

- når kommunen omdefinerer områder til næring eller boligbygging må kommunen vurdere å kjøpe området for selv å stå for tilrettelegging og videre salg

- vi vil ha fokus på smarte og grønne løsninger som er klimavennlige og har et tydelig fokus på folket som skal bo i kommunen

- vi vil lytte til hva folk sier om planen og hvilke innspill som kommer i det arbeidet som står foran oss om utviklingen av kommunen

- vi vil ivareta og videreutvikle lokaldemokratiet.

.

**Medlemskontakt og medlemsverving.**

Kontakten med medlemmene har først og fremst vært gjennom medlemsmøtene, seniorgruppa og Kvinnekontaktene. Møtene har vært godt besøkt, men det er plass til flere. Temaene på møtene har vært aktuelle og mange har deltatt i debattene.

Medlemsvervingen går tregt, vi har fått noen nye medlemmer og pga manglende kontingentbetaling er også noe strøket. Styret har gjort en innsats for å få alle ajour til utgangen av 2018. Vi har hatt møter med Akershus Ap om bruk av sosiale medier. Mitt Ap og Arbeiderpartiet.no er steder en kan bli informert, og de har blitt forbedret for lokal bruk. Facebook-siden til Nesodden Ap er stort sett brukt til å informere om arrangementer, men kan også brukes til kommunikasjon. Spørsmålet er hvor mange av medlemmene som bruker disse nettstedene. Styret har ambisjon om å bruke disse kanalene aktivt i valgkampen. AUF lykkes med sin vervekampanje i siste valgkamp, vi bør bruke den kommende valgkamp like aktivt.

**Nominasjonskomite og nominasjon av Stortingsrepresentanter fra Akershus.**

Vi hadde to fra Follo på lista over Akershus representanter: Nina Sandberg på 3. plass og Tuva Moflag på 5. plass, begge ble valgt inn. Akershus fikk 5 plasser på Stortinget. Arbeiderpartiet fikk 27,4% ved stortingsvalget, 26,3% oppslutning i Akershus, på Nesodden var oppslutningen 24,1%.

**Representantskapet i Akershus Ap/ Viken**

Representantskapene har hatt fem møter i perioden inkludert et fellesmøte med Fylkestingsgruppa.

Det første møte i Akershus 22.5 behandlet et organisasjonsnotat fra et utvalg Nina Sandberg hadde ledet.

Det andre møtet, 11.10 behandlet to utvalgsinnstillinger et om arbeidslivspolitikk og et om boligpolitikk.

Det neste møte var den 1.12 hvor Valgkampen 2019 ble drøftet med en etterfølgende work shop.

Siste Rep.møte i Akershus var 17.1. Her innledet J.G Støre og valgprogrammet for Viken ble sluttbehandlet.

Regionreformen som har utviklet seg til en vanskelig sak, men ser nå ut til å falle på plass til kommune- og fylkestingsvalget neste år.

Representantskapsmøte i Viken var 12.1-2019. Her innledet J G Støre og listeforslaget til Viken ble behandlet. Vår kandidat er Jørgen Lorentzen som må få en god del ekstrastemmer for å komme inn i det nye fylkestinget. Et program for fylkestingsvalget ble også vedtatt.

Ingrid og Jan og Tone som vara har møtt på Rep.møtene i.Akershus AP og Jan på Viken Ap.

**Landsmøte i Arbeiderpartiet**.

Det var landsmøte i Arbeiderpartiet i 2017, der ble partiets program vedtatt. Valget ble ikke helt som vi hadde ønsket det, og det ble satt i gang mange aktiviteter for å finne ut hva som hadde gått galt. Flere utvalg ble nedsatt for å se på politikken noe som skapte endel forvirring siden vi hadde et landsmøtebestemt program som hadde 4 års varighet.

Nå er imidlertid prosessen foran Landsmøte i 2019 i gang og fristen for kommunepartiene og sende inn forslag er passert. Fra Nesodden Ap hadde vi 5 forslag til fylkespartiet som skal sendes videre til Landsmøte. Men vi må forutsette at programmet ligger fast fram til neste Stortingsvalg.

**Seksuell trakassering**

Vi skrev noe om uroen i partiet etter metoodebatten i beretningen for 2017, partiet lagde nye retningslinjer og vi kjenner ikke til nye hendelser. Men det er svært viktig å være oppmerksom på at slik adferd som her kom fram ikke aksepteres.

**Beretning fra Kommunestyregruppa**

Sammensetning: Kommunestyregruppas medlemmer er følgende:

Medlemmer fra kommunestyret:

Truls Wickholm, Tone Frønes, Liv Jessen, Johannes Giske Dalen, Cathrine Kjenner Forsland, Abobakar Rashid Mustafa, Ingrid Halbakken, Hanna Krange, Roger Sollied Johansen

3 første varamedlemmer til kommunestyret:

Mari Giske, Karl Rogne, Svein Rødsten.

Fra styret:

Jan Balstad, Sidsel Tjernshaugen, Ingrid Hamnes

Det har vært følgende endringer i løpet av året:

Henrik Thune har fått fritak fra sine verv, Hanna Krange har blitt fast kommunestyrerepresentant og Svein Rødsten tredje vararepresentant til kommunestyret.

Det er ingen endringer i ledelsen som består av:

Tone Frønes leder, Johannes Giske Dalen og Liv Jessen deler vervet som sekretær/nestleder.

Ledelsen samarbeider tett med ordfører Truls Wickholm

Endringer i utvalgene:

Ingrid Halbakken og Abobakar Rashid Mustafa har byttet posisjoner slik at Ingrid Halbakken nå er fast medlem av Helse- og omsorgsutvalget og Abobakar Rashid Mustafa tilsvarende i Skole og oppvekstutvalget.

Kommunikasjon og forankring:

 Møtene avholdes samme uke som formannskapet møter. Saker som er til behandling i formannskapet og kommunestyret diskuteres i gruppemøtet. En utfordring er at saker til kommunestyret, og som ikke behandles i formannskapet, ofte ikke er offentligjort når gruppemøtene avholdes. Gruppemøtene avholdes i Tangenten. Innkalling skjer via e-post til faste medlemmer i gruppa, vararepresentanter og de som for øvrig står oppført på kommunestyrelista samt styrets medlemmer. Gruppemøtene er åpne for alle medlemmer. Gruppemøtene har stort sett godt fremmøte av de faste medlemmene. Det er avholdt 11 gruppemøter. Gruppa organiserer arbeidet slik at det er utvalgsmedlemmet som i hovedsak har ansvar for å ta saken som tilhører vedkommende utvalg når den kommer til kommunestyret. Dette sikrer også at alle i gruppa markerer seg på talerstolen i kommunestyret. Standpunkt skal allikevel forankres i gruppemøte. Vi søker også å forankre spørsmål og interpellasjoner i gruppa før de fremmes.

Samarbeid med andre partier:

Vi har en samarbeidsavtale med H og MDG som medfører at vi fremmer et felles budsjettforslag. Det var en positiv innstilling til budsjettprosessen for 2019 og til fellesforslaget fra de andre partiene, og bortsett fra Rødt fikk vi støtte for fellesforslaget fra SV, V, Krf og Frp.

Tone Frønes (gruppeleder)

**Beretning fra ordfører**

Et spennende år med store endringer I kommunen. Undertegnede har innehatt ordførerrollen I overkant av et år. Det har vært jobbet mye bed å bedre arbeidsprosessene I kommunestyret og avklare ansvarsfordelingen mellom politikk og administrasjon. Både delegasjonsreglement og reglementet for kommunestyret, formannskap, og politiske utvalg er endret. Endringene er gjort for å skape bedre forutsigbarhet og gode arbeidsforhold på tvers av partiene. Endringene ble gjort I en prosess med alle partier.

På bakgrunn av prosessen som ble startet I formannskapsseminar har også budsjettprosessen blitt endret. Budsjettet fra rådmannen legges frem etter statsbudsjettet og presenteres for et samlet kommunestyre i et seminar. Dette bidrar til at spørsmål og misforståelser kan tas direkte, og partigruppene kan begynne sine vurderinger av budsjettet samlet. Det er også kjøpt inn et nytt digitalt system, Fremsikt, som gjør budsjettet mer tilgjengelig og oversiktlig for både politikere og innbyggere. Budsjettet fikk også denne gangen tilslutning fra alle partier med unntak av rødt. Det ble gjennomført tre forhandlingsmøter med alle partier, som var åpne for befolkningen.

Arealplanen har også preget arbeidet. Ordfører gjennomførte gjestebud der det ble trukket ut seks innbyggere til å delta I samtale rundt kjøkkenbordet. Nesoddens innbyggere har vært svært aktive med innspill, I likhet med medlemmene I partilaget. Partilagets innspill har også vært førende på prosessen som har vært gjennomført. Arealplanen vil komme tidligst komme til behandling I mars 2019. Arbeidet med å sikre Nesodden Aps visjon om en helhetlig utvikling av Fagerstrand, samtidig som Nesodden skal utvikles på en måte som tar våre på vår egenart og legger til rette for kultur, næring og gode grønne møteplasser.

Av små og

på rad. store saker som det har vært jobbet kan nevnes, etableringen av en pop-up park på tangen, badestige på Nesoddtangen, pingviner til skøyteisen og ovn til badstue prosjekt. Ordfører har også fulgt kontrakten og bygging på signalentomta tett. Dette arbeidet fortsetter. Det har også vært jobbet med de interkommunaleselskaspene gjennom året. Det fikk en dramatisk avslutning da Nordre Follo meldte seg ut av Follo Lokalmedisinske senter. Dette førte til at Nesodden også valgte å gjøre det sammen. Veien videre må avklares innen dette året, og det jobbes med å finne muligheten for en lokal løsning, og vurdere dette det opp mot den løsningen som gjenstår uten Oppegård og Ski (Nordre Follo).

Halvåret frem til valget vil by på store utfordringer og muligheter. Arealplanen vil komme til vedtak. Det samme vil mulighetsstudie for skolestruktur og veien videre med den. Både ordfører, denne og kommende kommunestyregruppe må være aktive med å promotere partiet, politikken, og resultatene våre. Vi er godt rustet for valgkampen og posisjonert for å vinne valget på Nesodden for tredje gang

**Beretning fra Kvinnekontakt**

 I 2018 arrangerte vi kvinnedagen i samarbeid med de andre partiene på Nesodden. (SV, Rødt, MDG, Fremskrittspartiet, Venstre) Det ble et samarbeidsprosjekt hvor de kvinnelige representantene deltok i utarbeidelsen av programmet for markeringen av dagen. I evalueringen ble arbeidsgruppa enige om at kvinnedagen kan være en flott arena for vise fram et tverrpolitisk samarbeid. Kvinnedagen er viktig for å synligjøre arbeidet til kvinner som har kjempet for likestiling og kvinners rettigheter i Norge, og verden forøvrig. Kvinnedagen handler også om å synliggjøre utfordringer, urettferdighet, sosial kontroll og vold mot kvinner i dagens samfunn. Det handler også om lønnskamp, rettferd og makt. Dette er tverrfaglige - og tverrpolitiske temaer som vi sammen ønsket å løfte fram. Planen er at samarbeidet fortsetter i 2019.

Temaet for kvinnedagen 2018 var #metoo, likelønn i Nesodden kommune, og integrering.

Vi inviterte kulturredaktør i Aftenposten, Sarah Sørheim, VG journalisten Hans Petter Sjøli, og Tage Slind Jensen fra Unge Høyre, Rådmann Wenche Solberg, og minoritetskvinnen Abida Nilsen. Markeringen ble holdt i Tangenten.

**Beretning fra seniorgruppa**

Seniorgruppa i Nesodden Arbeiderparti er et tilbud til medlemmer over 60 år.

Formålet med gruppa er politiske diskusjoner og sosialt samvær.

Seniorgruppa søker å være en ressurs for Nesodden Arbeiderparti til beste for befolkningen i Nesodden Kommune.

**ORGANISERING**

Leder for gruppa i 2018 har vært Sidsel Tjernshaugen, og sekretær Svein Rødsten.

Det er utarbeidet vedtekter for seniorgruppa, og leder møter som observatør på styremøter i Nesodden Arbeiderparti. Det er viktig å holde god kontakt med partiledelsen i kommunen.

**ØKONOMI**

Seniorgruppa har ingen kontingent for medlemmer, og alle utgifter dekkes av det enkelte medlem.

De fleste møter er avholdt på Flasken restaurant på Flaskebekk senter, normalt første tirsdag hver måned kl. 12.00 – 14.00, og det er avholdt 8 møter, 1 befaring og julesamling.

Møtedatoer Møter Antall tilstede Temaer

06.02.2018 Årsmøte 18 Årsmelding for 2017 ble godkjent.

 S. Tjernshaugen ble valgt til leder.

 J. Balstad orienterte om AP’s Pensjonistgruppe i

 Akershus AP hvor han er medlem.

13.03.2018 Medlemsmøte 19 S. Rødsten ble valgt til sekretær og S.H. Johansen til

 vara i styret. Referent fra møtet: K. Rogne.

 B .Zapffe orienterte om Norges tilslutning til EU`s

 Energisamarbeid. Stor skepsis til å være med i slikt samarbeid ble ytret.

Økolandsby på Nesodden ble drøftet.

10.04.2018 Medlemsmøte 21 Foredrag av ordfører T. Wickholm om hans arbeid som ordfører på Nesodden.

Mulighetsstudie for Tangenområdet, utvikling og vekst av Nesodden kommune i framtiden.

08.05.2018 Medlemsmøte 13 J. Balstad informerte om AP`s Pensjonistgruppe som nå fokuserer på at eldre er en ressurs og at eldrepolitikk settes høyt på dagsorden. Jfr. Møte 6.2.

11.09.2018 Befaring / møte 12 Norsk Yrkesdykkerskole, Fagerstrand. Lederen, Dag Wroldsen orienterte og viste

 alle deltagere rundt på skolen. Lederen påpekte at

 dette er viktige arbeidsplasser på Fagerstrand, og de håper på godt samarbeid med Nesodden kommune.

02.10.2018 Medlemsmøte 13 Ordfører T. Wickholm orienterte om hovedprinsipp-

 ene i kommuneplanen. Spesielt er det Tangen-

 området i nord og Fagerstrand i syd som skal

 utvikles til hovedsentre i kommunen.

06.11.2018 Medlemsmøte 13 I Sidsels fravær ble møtet ledet av S. H. Johansen.

Bygningsingeniør i Nesodden kommune, Helga

 Trømborg orienterte om den kommunale parkerings- plan som er under utarbeidelse og snart blir vedtatt.

B. Zapffe orienterte om arbeidet til valgkomiteen i

 Nesodden AP fram mot valget i 2019. Komiteen har

 kontaktet mange lag og foreninger i kommunen for å få innspill til bredest grunnlag til sitt arbeid med å

 fremme vår politikk i kommunen.

04.12.2018 Medlemsmøte 13 Ordfører T. Wickholm orienterte om det forestående

 Kommunevalget i 2019, og programmet som ble ved-

 tatt på medlemsmøtet 22.november 2018 i Nesodden

 AP.

 Hovedsaker som skoler, barnehager, ungdom, kultur,

 Idrett, eldre, m.m. er med i programmet.

Det ble også opplyst av J. Balstad at forslag om

oppdeling av seniorpolitikk i økonomi og omsorg ble sendt videre sammen med forslag om bedre tannhelsebehandling.

Sidsel takket alle for bra frammøte, og opplyste at hun skal sende en julehilsen til Hans Petter Andresen

som er syk. Hun oppfordret også alle til å rekruttere nye medlemmer til AP`s seniorgruppe.

04.12.2018 Julemøte/kveld 12 Julemøtet ble avviklet på Annas Hybel på Fjellstrand. J. Balstad ønsket velkommen og introduserte

stortingsrepresentant fra AP, Sverre Myrlie.

Han orienterte i et fint foredrag om hvordan den borgelige regjeringen bl.a. har reorganisert NSB ved en oppdeling som ikke synes å fungere, men koster mye for samfunnet.

Nesodden, 4. januar 2019

Sidsel Tjernshaugen Svein Rødsten

Leder sekretær

Beretning fra Nesodden AUF

Gjennom møter har vi satt preg på lokalsamfunnet vårt, og vi har vært med på svært mye aktivitet i AUF i Akershus.

Medlemsaktivitet og oppsummering av 2018

Den 31. Januar 2018 ble det holdt årsmøte i Nesodden AUF hvor det ble valgt et nytt styre. Årsmøtet ble avholdt på Kafe Tangenten. Ettersom at det er dårlig med dokumentasjon, så har ikke styret svært mye å legge til i perioden 01.01.18 – 15.09.18. Dette beklager vi på det sterkeste.

Den 15. September 2018 arrangerte Nesodden AUF et ekstraordinært årsmøte hvor det ble valgt et nytt styre.

* Fabian Mikal Kemi ble valgt til leder m/ økonomiansvar
* Tyr Grimstad ble valgt til nestleder
* Are Disen ble valgt til styremedlem

Etter det ekstraordinære årsmøtet til Nesodden AUF har vi arrangert flere møter.

* Den 11. Oktober ble det arrangert et temamøte om organisasjonen vår m/ Hoda Imad som innleder.
* 31. Oktober hadde vi et medlemsmøte hvor vi snakket om politikk vi ønsket å ta opp i representantskapet i AUF i Akershus.
* Den 28. November arrangerte vi et temamøte om situasjonen på Cuba m/ Vegard Bye som innleder.
* Fra 7. – 9. Desember hadde vi et Follo Julekurs sammen med de andre lagene m/ Kamzy Gunaratnam, Simen Bondevik, Øyvind Slette, Mani Hussaini, Tuva Moflag og Marta Hofsøy var innledere.
* Den 22. Desember hadde vi en juleavslutning hvor vi dro til Oslo og spilte Paintball.
* Den 10. Januar hadde vi et møte om hvordan man skriver et politisk forslag m/ Nicoline Grenersen.

Oppnåelse

Nesodden AUF har vært i media tre ganger så langt i 2018. Daværende leder Oskar Solli Aartun og Filippa Jansen ble intervjuet av Amta fra 1. Mai feiringen, Fabian Mikal Kemi var i Amta sammen med AUFeren fra Frogn AUF, Sofie Larsen og Fabian Mikal Kemi ble intervjuet av TV2 på årets sommerleir.

Til slutt ønsker styret å anerkjenne det gode samarbeidet vi har hatt med Nesodden Arbeiderparti, AUF i Akershus og våre andre venner i Follo og arbeiderbevegelsen. Vi er avhengig av gode venner for å endre verden, og er glad for all hjelp og støtte vi har fått i 2018. Tusen takk også til alle medlemmer som har vært med på møter og på hyggelige stunder. Dere er de som gjorde 2018 så bra som det ble!

Styret i Nesodden AUF, Januar 2019

Fabian Dyrseth

**Faglig politisk Handlingsprogram**

**Handlingsplan for samarbeidet mellom Fagforbundet og Arbeiderpartiet på Nesodden.**

**Innledning**

2019 blir preget av fylkestingsvalg (Viken) og kommunevalget i september og mange av de sakene vi har arbeidet med vil bli berørt i partiprogrammer og politiske diskusjoner. Derfor vil handlingsprogrammet denne gangen preges av de muligheter som ligger i en slik situasjon som en valgkamp er.

**Faglig politisk samarbeid**

En viktig oppgave framover vil være å styrke vårt samarbeid, organisasjonsmessig og i den politiske hverdagen innenfor det kommunale arbeidet. Først og fremst betyr det at alle parter må ta samarbeidet på alvor og forankre det så bredt som mulig. Ikke minst må vi ha saker til behandling og rapportere bredt. Faglig politisk utvalg og felles styremøte er de formelle organene i samarbeide, men sakene må også behandles i styrene.

**Sakene**

For 2019 og slik vi har beskrevet mulighetene her er det noe saker som peker seg ut:

Heltid, midlertidige stillinger, etterutdanning, medvirkning og kommunenes betydning for et seriøst arbeidsliv.

Alle disse sakene har vi hatt oppe ved tidligere anledninger og fra Nesodden Aps side har vi disse sakene med i vårt valgprogram. Spørsmålet som bla må drøftes på felles styremøte er hvordan vi kommer fra program til handling.

Kanskje noe av disse sakene må utredes relatert til hvor vi står på Nesodden, men her finnes også gode oppskrifter fra andre kommuner som har gått foran i arbeidet med disse sakene.

En sak som ligger litt på siden av de nevnte sakene er hvordan vi kan samarbeide i budsjettprosessen. Her er det naturlig at det er god kontakt mellom Fagforbundet i kommunen og Aps kommunestyregruppe.

**Valgkampen**

Programmer er bare noe verdt når en har innflytelse på avgjørelser og resultater, derfor er valgene til høsten viktige for våre felles saker. Nesodden Ap vil etter sitt årsmøte 14.2 ha valgkampopplegget sitt klart. Spørsmålet vi må drøfte på det felles styremøte er hvordan og i hvilken grad Fagforbundet vil kunne medvirke til at vi når fram med sakene våre ved valget. Ved tidligere valg har Fagforbundet gjort undersøkelser med partiene hvor de står i saker som er viktige for forbundet. Vi forutsetter at de sakene vi har drøftet i denne sammenheng er saker som er ønskelig å prioritere.

**Arbeidet videre**

Faglig politisk utvalg ønsker at Fellesmøte tar dette notatet til etterretning og at utvalget kan jobbe videre med sakene i samarbeid med styrene og at vi finner fram til en måte Fagforbundet kan medvirke til et godt resultat ved valget.

Hilsen Faglig politisk utvalg.

**4 Revidert regnskap og budsjett legges fram på årsmøte.**

**5 Vedtektene**

Foreligger ikke endringsforslag til vedtektene.

**6 Andre forslag**

Njål Henriksen <la8koa@gmail.com>

Jeg prøver meg med å komme med noe til agendaen, jeg skal prøve å komme å være med å diskutere på årsmøtet.

Jeg har bare tre saker jeg mener er viktig og det er om arbeid.

Jeg ønsker at Nesodden kommune primært ansetter i fulle stillinger.

Andre ønske er hva slags arbeid skal man ha på Nesodden? Skal alle pendle? Vi må ha bedrifter og/eller industri som gir arbeidsplasser evt få flyttet ut et departement til Nesodden.

Tredje. Hvordan skal Fagerstrand beboere pendle til Oslo buss til Tangen tar like lang tid som å kjøre til jobb i Oslo.

Njål Henriksen

**Styrets innstilling:**

**Styret mener årsmøte bør vedta forslaget, men mener det er godt dekket av valgprogrammet.**

Forslag fra: Nesodden Arbeiderparti

Tittel:

Arbeiderpartiet må ta ansvar for en utenrikspolitisk dreining

Den globale politiske utviklingen byr på store utfordringer, og vil med stor sannsynlighet fortsette sånn de neste fire årene – dvs. flytende, uforutsigbar og betydelig mindre ordnet enn hva vi er vant til. USA vil fortsatt være en dominerende aktør, men vi er inne i et tidsskifte og Norge må forberede seg på en moderat og langvarig internasjonal dreining hvor USA ikke lenger spiler den rollen de har spilt i etterkrigstiden. Den såkalte Washington-konsensusens dominans med en gitt geopolitisk og verdipolitisk akse over Atlanterhavet vil være svakere enn hva Norge har tatt for gitt. Samtidig vil et mer nasjonalt orientert klima i store deler av verden bety at globale løsninger og samarbeid vil fremstå som mindre tiltrekkende for mange velgere og regjeringer. Mange vil fornemme verden som både nærmere og farligere. Opplevelsen av en verden med alvorlige uløste globale problemer (knyttet til press i det globale arbeidsmarkedet, klimatrussel, terror og digitale trusler) vil prege framtidssynet. En tydelig, gjennomtenkt og gjenkjennelig utenrikspolitisk håndtering som både forsvarer globaliseringen, men også beskytter samfunnet mot globaliseringens negative krefter, vil derfor ha betydelig resonans. Arbeiderpartiets evne til å møte opplevelsen av utrygghet og svare tydelig på de sentrale utfordringene, vil være viktigere enn noen gang de siste tre tiårene, og her finnes det et stort rom som ennå ikke er fylt. Norge vil i økende grad bli stående overfor en strategisk utfordring knyttet til å finne riktig sikkerhetspolitisk balansen i et mer stridig stormaktsklima.

På samme tid må Norge også balansere mellom to grunnleggende og velkjente mål i norske utenrikspolitikk: På den ene siden, realpolitisk fokus på orden og pragmatisk politikk; på den andre, vektlegging av menneskerettigheter og liberale verdier. Endelig er Norge (langsiktig) nødt til å begynne å forberede seg på at internasjonale institusjoner som er bærebjelker i norsk utenrikspolitikk (FN, NATO, stabilt EU) både vil svekkes og oppleves ikke å svare adekvat på de utfordringene verden og Norge står overfor. På dette området vil en fordypning, og videreutvikling, av nordisk sikkerhetssamarbeid ha stor relevans, og ha bred støtte i Norge. Dette vil kunne gjøres innenfor rammen av NATO. På samme tid trues nasjonale samfunn av uregulert digital monopolisme. I tiden vi har gått inn i vil frie medier, fri ytring, nasjonale markeder og arbeidsliv kunne undergraves av et kapitalmettet digitalt næringsliv ledet av Google, Facebook og andre aktører i Silicon Vally og i Zhongguancun District i Beijing. Det er nær kobling mellom spørsmål om regulering av de digitale superselskapene og utviklingen av norsk arbeidsmarked, arbeidsplasser og nasjonal kontroll over norsk økonomi og samfunnsutviklingen. Kort sagt: Norge står ikke overfor dramatiske, umiddelbare endringer. Mye vil ligge fast for Norge når det gjelder utenrikspolitiske behov og prioriteringer. Likevel må deler av norsk utenrikspolitikk i årene som kommer tilpasses en virkelighet som er under strukturell endring, og Arbeiderpartiet må stå for denne justeringen.

1. Norge trenger en bredere norsk sikkerhetsvev med Norden og Tyskland. USA er Norges sikkerhetspolitiske hovedallierte og NATO er en avgjørende garanti for norsk sikkerhet, men den er ikke like sikker som før. USA (og NATO) bør suppleres av en «sikkerhetsvev» med flere tråder. En av trådene kan være tettere nordisk samarbeid, og en fremtidig nordisk sikkerhetsallianse. En annen er at Norge etablerer Tyskland som en politisk hovedalliert, og prioriterer samarbeid og nært kontaktdiplomati med Kina og Russland, selv midt i alvorlige uenigheter. Å unngå stormaktsrivalisering bør være Norges viktigste mål.

2. Norge trenger en langsiktig og gjennomtenkt politikk for å beskytte det norske samfunnet mot digitale monopolistiske aktører gjennom regulering og et bevisst forhold til «Digital grensesetting». Facebook, Google og Amazon leverer noen av planetens mest populære produkter, men uregulert er nettgigantene også direkte trusler mot deler av norsk samfunnsutvikling. Det trengs en utenrikspolitikk som er med på å temme kraften til digitale supermakter. Å slippe Amazon, uten regulering og velfungerende beskatning rett inn på bokmarkedet, slik Sverige er i ferd med å gjøre, eller la Über kjøre taxi i Norge slik regjeringen vil, er ikke fremtidsrettet, men nasjonal forvitring i en monopolistisk global arkitektur.

3. Internasjonalt utvalg i Arbeiderpartiet bør nedsette et eget bredt sammensatt arbeidsutvalg som fram mot 2021 skal komme med innspill til fornyelsen av Arbeiderpartiets utenrikspolitikk. Dette må også sees i sammenheng med at partiet har nedsatt et utvalg som skal gjennomgå innvandringspolitikken. Migrasjon er en vesentlig del av det internasjonale bildet verden står ovenfor og må derfor sees i sammenheng med endringene i utenrikspolitikken.

4. I løpet av de siste årene har den tyrkiske staten drept tusenvis av mennesker i de kurdiske områdene, gjennomført tvungen migrasjon, jevnet byer og bydeler med jorden og drevet en omfattende forfølgelse av og terror mot det kurdiske folket i og utenfor Tyrkias grenser. Ifølge internasjonale rapporter har det tyrkiske militæret hatt militære aksjoner mot byer som Sirnak, Cizre, Nusaybin, Silopi, Diyarbakir med flere. Situasjonen er både ytterlige forverret og aktualisert gjennom invasjonen i Syria og trussel om ytterligere militære operasjoner i området. Samtidig foregår det en omfattende fengsling av alle typer opposisjonelle, journalister, forfattere og intellektuelle. Mer enn 250 000 mennesker har flyktet fra landet. Tyrkia er en nær alliert og Norge har per i dag ingen utenrikspolitisk holdning ovenfor det som skjer i landet. Arbeiderpartiet må gå i spissen for å formulere en kritisk holdning til det som skjer i Tyrkia.

I dag har den sittende regjeringen ingen selvstendig utenrikspolitikk. Akershus Arbeiderparti oppfordrer Arbeiderpartiet å ta opp de overnevnte utfordringene til diskusjon og legge grunnlaget for en endring i norsk internasjonal politikk med Arbeiderpartiet i førersetet.

Hilsen

Jørgen Lorentzen og Trygve Nordby

**Styrets innstilling: Styret er enig i forslaget og har sendt det til Årsmøte i Akershus Ap innen fristen den 3.2. Ber om at Årsmøte tar uttalelsen til orientering.**

Forslag fra AUF

Styret i Nesodden AP: Nesodden AUF har fremmet 8 omfattende forslag og innstillingen til alle forslagene foreligger etter siste forslag.

**Sosial boligpolitikk for alle**

Et trygt sted å bo er definert som et basisbehov gjennom FNs konvensjon om økonomiske, sosiale og kulturelle rettigheter, men for mange er stigen i boligmarkedet trukket opp for lengst. I Norge er det ifølge SSB mellom 170 000 og 280 000 som kan defineres som vanskeligstilte på boligmarkedet.

Særlig krevende er det for ungdom, kvinner i utsatte yrker, i ufrivillige deltidsstillinger og personer med flerkulturell bakgrunn. Arbeiderpartiet mener derfor at flere bør inkluderes i boligmarkedet gjennom å styrke Husbanken, utvide startlånordningen, ta i bruk leie-til-eie-modellen på nasjonalt plan og samarbeide mer med utbyggere og boligbyggelag.

Den sterke prisutviklingen har gjort boligmarkedet utilgjengelig for mange mennesker. Egenkapitalkravet er nødvendig for å bremse gjeldsveksten i samfunnet, men samtidig er det nettopp egenkapitalkravet som bidrar til å utestenge de som er vanskeligstilte på boligmarkedet.

Arbeiderpartiet vil øke boligbyggingen, og gjennomføre et løft for den sosiale boligpolitikken. Leie-til-eie-modellen, som har vært utprøvd i mange kommuner over flere år, må løftes til å bli en del av den nasjonale boligpolitikken. Leie-til-eie innebærer at kjøper betaler ned boligen over tid, slik at mennesker som ellers ikke hadde kvalifisert etter egenkapitalkravet kan skaffe seg sin egen bolig. Leie-til-eie må utvides til alle kommuner, og Husbanken må stille med finansiering for de som er vanskeligstilt på boligmarkedet. Staten må inngå forpliktende samarbeid med boligbyggelag og utbyggere, med sikte på å etablere flere leie-til-eie-prosjekter med finansiering fra Husbanken.

I følge NIBR finnes det rundt 4000 bostedsløse i Norge. Ettersom det å ha et sted å bo er definert som et basisbehov gjennom FNs konvensjon om økonomiske, sosiale og kulturelle rettigheter, vil styrke overnattingstilbudet for bostedsløse og lovfeste retten til varig tilrettelagt bolig for vedvarende bostedsløse. For å skaffe bedre oversikt over bostedsløse og vanskeligstilte på boligmarkedet må det gjennomføres en ny nasjonal kartlegging av bostedsløse.

Arbeiderpartiet vil:

* At startlån skal være tilgjengelig for ungdom som egenkapital og skal vurderes etter inntekt og formue
* Øke og justere integreringstilskuddet som følger med flyktninger til kommunen der de bosettes, i henhold til lokale boligpriser og eventuelt andre tungtveiende hensyn
* Sikre barnefamilier kontinuitet i boforhold i kommunale boliger
* Ha familievennlige kommunale boliger som sikrer barn trygge og tilfredsstillende oppvekstsvilkår
* At kommunale boliger skal etableres spredt i kommunene
* Lovfeste retten til varig tilrettelagt bolig for vedvarende bostedsløse
* At det innføres en rett til midlertidig botilbud til bostedsløse, samt dagbøter som sanksjonsmulighet om kommuner og NAV ikke sikrer botilbud for bostedsløse
* At alle kommuner tar i bruk leie-til-eie-modellen som del av den sosiale boligpolitikken
* Innføre rett til leie-til-eie med finansiering gjennom Husbanken for vanskeligstilte på boligmarkedet
* Inngå forpliktende samarbeid mellom kommuner, stat og boligbyggelag med sikte på å ta i bruk leie-til-eie-modellen i flere utbyggingsprosjekter
* Etablere flere ikke-kommersielle utleieboliger

**Todeling av foreldrepermisjonen**

Grunnlaget for et mer likestilt samfunn starter allerede i barneårene. Mange barn blir fra ung alder eksponert for klare kjønnsroller, både i hjemmet, i barnehage og skole i tillegg til på fritiden. I barnehagen er det en klar overvekt av kvinnelige ansatte og i hjemmet er det fremdeles slik at mødre tar ut størst del av foreldrepermisjonen, og gjør det meste av husarbeidet.

Foreldrene har enorm påvirkning på sine barn, dette gjelder også i utformingen av kjønnsroller. Det er fremdeles slik at mor bruker klart mest tid med barnet i dets første leveår og at far ofte velger jobb foran pappapermisjon. Slike strukturer legger føringer for hvordan barnet opplever foreldrerollene og setter premisset for hvilken rolle barnet selv føler den må utfylle, knyttet til sitt eget kjønn. Arbeiderpartiet mener at en todeling av foreldrepermisjonen er et steg i riktig retning.

Arbeiderpartiet mener at:

* foreldrepermisjonen skal todeles
* far/medmor skal ha selvstendig opptjeningsrett på foreldrepenger

**Olje og gass**

FNs klimapanel la i 2018 frem en ny klimarapport om konsekvensene av menneskeskapte klimagassutslipp. Rapporten slår fast at verdenssamfunnet ikke har kommet langt nok, artsmangfoldet vil dø ut, millioner av mennesker vil bli drevet på flukt og økende ekstremvær vil endre måten vi lever på hvis vi ikke begrense den globale oppvarmingen. Verden har 12 år på seg til å redde klimaet, da kan vi ikke fortsette i dagens tempo i olje- og gassutvinning.

I dag vet vi at tunge oljefelt som Johan Castberg ligger an til å bli ulønnsomme for staten over tid. I møtet med nye fornybare energikilder og en fallende oljepris, hvor store investeringer i olje og gass ikke vil bli lønnsomme for Norge, så er det økonomisk uansvarlig å si ja til nye konsesjonstildelinger.

Det er et paradoks at vi fortsatt har svært gunstige ordninger til leting og utvinning av olje og gass som ikke er i tråd med klimaforpliktelsene våre, og som det er veldig usikkert om kommer til å bli økonomisk lønnsomt. Klimaloven forplikter Norge til å gjennomføre 40% utslippskutt innen 2030 og Arbeiderpartiet mener det må gjennomføres politikk som gjør at vi når denne målsetningen.

Arbeiderpartiet vil:

* Avskaffe leterefusjonsordningen, redusere friinntekten og bruke midlene på fornybare næringer.
* Ha full stans av nye konsesjonstildelinger og ha en styrt avvikling av petroleumsindustrien med full avvikling i 2035.
* At det ikke skal gjøres nye lete- og prøveboringer
* Avskaffe TFO-ordningen (tildeling av forhåndsdefinerte områder)
* At Norge skal være et samfunn med null utslipp i 2050
* Fjerne regnskapsfordelene i petroleumsindustrien
* Bruke andelen fra CO2-avgiften på sokkelen og sette disse midlene inn i Klimateknologifondet
* Ha en egen oljekommisjon i Norge inspirert av Tyskland der målet er å en konkret plan for avviklingen av norsk oljeindustri.
* Ha et sysselsettingsprogram som skal styre kompetansen i oljenæringa over mot fornybare næringer

**En yrkesfaglig skolepolitikk**

Skolen utgjør en av de viktigste byggesteinene for resten av livet. Arbeidslivet stiller høyere og høyere krav til kompetanse. Arbeiderpartiet mener at det må være en forutsetning for dagens skolepolitikk at dagens unge får den nødvendige kompetansen og kunnskapen som næringslivet etterspør for å skape morgendagens verdier.

Yrkesfagene i Norge trenger et løft. Det er viktig kompetanse som både offentlig og privat sektor har bruk for i de forskjellige yrkesfagene. I møte med automatisering, eldrebølge og hard utenlandsk konkurranse så er det gjennom et tilstrekkelig antall og kvalifiserte fagarbeidere at vi skal håndtere utfordringene. Da må man ta et tak innen rekruttering, sørge for et sterkt faglig innhold i læretiden og garantere for at lærlingene får et trygt og sikkert møte med arbeidslivet.

For å styrke rekrutteringen til yrkesfag så må samfunnet sikre trygghet og stolthet for de som velger yrkesfag. Ingen ungdommer ønsker å utdanne seg til å måtte gå gatelangs og vente på å få fullføre utdanningen sin, og derfor mener Arbeiderpartiet at man må lovfeste retten til lærlingplass for kvalifiserte elever. Man trenger også en tiltakspakke som gjør det mer økonomisk attraktivt for bedrifter å ta imot lærlinger sånn at større deler av næringslivet føler at det er økonomisk forsvarlig å ha yrkesfagelever i lære i sine bedrifter.

Det er viktig at opplæring og utdanning tilpasses enkeltmennesket, men også at det stilles krav om høy kvalitet som en del av læretiden. Gjennom å styrke opplæringskontorene, få næringslivet involvert i skolen tidlig og innføre krav om lærlingråd i alle fylker kan man sikre at alle lærlinger får en sterk og god faglig oppfølging som sikrer dem den kompetansen de trenger til arbeidslivet. TAF-modellen som gjør til at elever kan vere i skole og i læretid samtidig er en viktig ordning å styrke og spre til andre yrkesfag. Det er viktig at elever føler at man får brukt kunnskapen sin i praksis og få bruke erfaringene man får inn i læringen sin i skolen.

Når yrkesfagselever går ut i arbeidslivet som en del av utdannelsen sin, så er det viktig at de har gode arbeidsvilkår og at deres rettigheter i arbeidslivet blir fulgt opp. Arbeiderpartiet mener derfor at arbeidsrettigheter må bli en del av pensum i den norske skolen. Elever må vite hva som er standarden for lønn, respekt og arbeidstid sånn at de vet når det er noe de burde reagere på.

Arbeiderpartiet mener vil:

* Stille krav til kommunene om å årlig tilby minst en læreplass per 500 innbygger, samt at fylkeskommunen aktivt skal sørge for at det ansettes lærlinger i offentlig sektor
* Kompensere bedriftene for å ta inn lærlinger som har særskilte utfordringer
* At det ved offentlige anbud stilles krav om at de som får anbudet er aktive lærebedrifter og har hatt lærlinger det siste året
* At deler av kostnadene til læreplasser skal finansieres gjennom et fond som alle virksomheter innenfor de ulike bransjeområdene må bidra til
* Øke lærlingtilskuddet tilsvarende det en skoleplass koster
* At alle fylker skal ha et elev- og lærlingombud
* Innføre lærlingeråd i alle fylker etter modell fra Sør-Trøndelag
* Ha lovfestet rett til læreplass
* Overføre TAF-modellen til andre yrkesfag
* Gi folk med fagbrev retten til å ta høyere utdanning innenfor sitt kompetanseområde
* Arbeide for å heve den pedagogiske og faglige kompetansen i lærebedriften slik at lærlingens rettigheter i opplæringsloven blir ivaretatt, og kvaliteten i opplæringen styrkes
* Arbeide for å sikre erstatning ved yrkesskader/yrkessykdom for studenter og elever under praksisperioden
* Alle lærlinger skal få et lærlingbevis hvilket vil gi like fordeler som et studentbevis
* Gi økte midler til opplæringskontoret for å jobbe opp mot bedrifter med lærlingeplasser
* Koble skolen og næringslivet tidlig inn i skolen
* Sørge for at fag- og svennebrev er tilpasset dagens og fremtidens arbeidsliv.
* At det skal opprettes en egen nettside for studenter og lærlinger på vei ut i arbeidslivet
* Sikre at arbeidsrettigheter blir en del av pensum i norsk skole

**Grønn transport**

I Norge står transportsektoren for 25% av de totale norske utslippene. Det vil derfor være nødvendig med omfattende kutt i denne sektoren for at Norge skal kunne nå de målene som er satt i Paris-avtalen. Arbeiderpartiet mener at man må se på nye og mer miljøvennlige måter å frakte varer, tjenester og mennesker på.

For å få ned utslippene i transportsektoren er det særlig to aspekter som er viktige å satse på: Man må klare å effektivisere transportsystemene og få ned trafikkvolumet. Vi i Norge må benytte oss av miljøvennlig transportmidler og være et forbilde for resten av verden. De største byene har et særlig ansvar i å flytte mennesker over til klimavennlige reisemåter, men Arbeiderpartiet vil ta hele landet i bruk for å få innbyggere til å reise mer miljøvennlig.

Arbeiderpartiet vil:

* Styrke CO2-fondet for transportsektoren.
* Si nei til kapasitetsutvidelse på norske veier til fordel for kollektive transportløsninger
* At staten skal dekke opptil 80 % av alle kostnader ved store investeringer i kollektivutbygginger.
* Senke prisene på kollektivtrafikk og ha et nasjonalt ungdomskort på 250 kroner.
* At alle deler av norsk jernbane skal eies og drives av det offentlige.
* At det skal settes i gang et prosjekt for å bygge høyhastighetsbaner mellom de store norske byene
* Innføre en klimadifferensiert flypassasjeravgift som gir reell effekt på klimaet der det finnes andre alternativer til fly.
* Innføre et omstillingsprogram for å vri kompetansen i norske verft mot utvikling av nullutslippsfartøy og ombygging av eksisterende fartøy.
* Forby bestillingen av nye fossile ferger og fossile personbåter innen 2020
* At Norge skal jobbe aktivt for et internasjonalt forbud mot bruk av tungolje i skipsfarten
* Forby all bruk av tungolje i farvann nord for 62. breddegrad innen 2030

**Et offentlig utdanningsløp**

Et bredt og mangfoldig utdanningsløp har alltid vært et viktig prosjekt for arbeiderbevegelsen. Gjennom en sterk fellesskole og barnehage skal alle barn, uavhengig av bakgrunn og forutsetninger, få de samme mulighetene til å lykkes i livet. Det at alle barn møtes i den samme barnehagen og den samme skolen bygger tillit mellom mennesker i samfunnet vårt. Skolen er et viktig verktøy for å unngå ulikhet og sikre at alle barn skal kunne nå sitt potensiale.

Arbeiderpartiet vil:

* Hindre at skoleeiere skal kunne ta utbytte, og ha en enda strengere kontroll med hvordan skoleeierne bruker datterselskaper for å omgå regelverket.
* At konsesjoner til privat skoledrift skal være tidsbegrenset, med krav om ny søknadsprosess og mulighet til demokratisk innvirkning.
* At kommuner og fylkeskommuner skal ha vetorett mot etablering av privatskoler
* Utforme en ny privatskolelov der det ikke gis statstøtte til noen former for kommersielle privatskoler verken med alternativ pedagogikk eller livssyn.
* At det bør spesifiseres at forbudet mot å overføre verdier til skolenes eiere også gjelder ved salg.
* Styrke Utdanningsdirektoratet, gjennom tilstrekkelige ressurser til rådighet, slik at de kan gjennomføre et effektivt tilsyn med de private skolene
* At brudd på lov og regelverk må håndheves strengere og følges av bøter og mer effektive sanksjoner
* Utforme en ny privatskolelov
* Ikke gi statsstøtte til skoler med alternativt pedagogisk opplegg eller livssyn
* Innføre en lov som hindrer barnehageeiere å ta ut utbytte og profitt
* At målet om profittfrie barnehager slås fast i barnehagens formålsparagraf
* Sette klare krav i lovverket til eierform og selskapsorganisering, for eksempel etter dansk modell for selveiende institusjoner
* At kommunene sier nei til ytterligere privatisering av offentlige barnehager
* Vri barnehagefinansiering fra stykkprisfinansiering til budsjettstyring og tilskuddskontroll
* At kommunene jobber aktivt for å ta tilbake de offentlige barnehagene i privat regi, f.eks. når en kontrakt med en privat barnehage går ut
* Åpne opp i lovverket for at kommunene får større myndighet til å styre barnehagene de finansierer, uavhengig av eierform
* At kommunene må kunne vedta barnehagestruktur med hensyn til lokalisering, kapasitet og opptak uavhengig av eierform
* Alle private barnehager skal tilslutte seg nasjonale tariffavtaler som regulerer de ansattes rettigheter

**Avskaffe abortnemndene**

For mange kvinner er abort et krevende valg, med mange etiske problemstillinger knyttet til seg. Arbeiderpartiet mener at kvinners rett til selvbestemt abort er en viktig rettighet som må styrkes. Dagens abortlov slår fast at den gravide er suveren i sin avgjørelse fram til uke 12. Hvis ønsket om abort inntreffer etter uke 12 må den gravide søke til en abortnemnd. For vedtak om innvilgelse fordres enstemmighet. I 2016 behandlet nemndene 654 søknader om abort etter 12. uke, hvorav 569 av disse ble innvilget. Av sakene som gikk videre til den sentrale klagenemnda ble 19 innvilget og 12 avslått. Abortnemndenes overveldende positive vedtak viser at det er etisk og medisinsk forsvarlig å utføre abort til og med uke 18.  I Sverige har kvinner rett til selvbestemt abort fram til uke 18. Når vi over en femårsperiode har opplevd at om lag 70 norske kvinner har reist til Sverige og England for å gjennomføre aborter som burde vært gjennomført på deres lokale sykehus, er det grunn til bekymring.

Ved en avvikling av abortnemndene ser Arbeiderpartiet fortsatt behov for rådgivning, veiledning og bistand til kvinner og familier som velger å utføre abort, og mener at tilbud om råd og veiledning alltid bør være tilstede for kvinner som velger å ta abort. Det siste kvinner i en sårbar situasjon trenger er mer skam og skyld. Arbeiderpartiet vil derfor avskaffe ordningen med nemndene og sikre selvbestemmelse frem til uke 18.

Arbeiderpartiet mener at:

* Abortnemndene skal avskaffes, og retten til selvbestemt abort skal utvides til uke 18

**Landbruk**

Arbeiderpartiet ønsker å satse på norsk matproduksjon, og vil gjøre landbruket mer bærekraftig og fremtidsrettet. Omlegging til et bærekraftig landbruk har stort potensiale for å binde karbon i jorda, øke fruktbarheten og kutte klimagassutslipp. Arbeiderpartiet ønsker økt bruk av naturgjødsel, og at gjødslingen på de store brukene skal foregå med større presisjon. Vi vil ha et tak for giftstoffer i matproduksjon og at gårdsdyr som hovedregel skal fores på norskprodusert for. Arbeiderpartiet vil redusere svinnet i norsk landbruk, og sørge for at spiselig mat som i dag kastes, kommer til nytte.

I Norge er rundt 3 prosent av landområdene dyrkbar mark. 1 prosent er matjord av kvalitet til å dyrke korn og andre matvarer vi kan spise direkte fra jorda som frukt, grønnsaker og bær. Matjorda er en sårbar ressurs som vi må forvalte på en god måte for å sikre fremtidig matproduksjon. Mye av den beste matjorda ligger rundt de største byene, og hvert år forsvinner det 6 kvadratkilometer dyrkbar mark i Norge. Dette er et areal som tilsvarer 1500 fotballbaner. Vi har ikke råd til å kaste bort en så viktig ressurs. Derfor vil Arbeiderparti ha et enda strengere vern av matjord.

Arbeiderpartiet vil:

* Utrede miljødifferensiering av produksjonsstøtten.
* Endre miljøtilskuddet etter modell fra Østerrike
* Alle nye landbruksmaskiner skal være utslippsfrie innen 2025.
* Innføre statlige retningslinjer for å hindre utbygging av myrer og våtmarker
* Gjøre tilskuddsordningen for presisjonsgjødsling permanent og nasjonal
* Øke andelen økologisk landbruk, og øke bruken av naturgjødsel i det konvensjonelle landbruket.
* Stille strengere krav om sprøytemiddelbruk
* At kraftfor ikke kan stamme fra regnskogen og som hovedregel være norskprodusert
* Endre definisjonen av selvforsyningsgrad til å omhandle nødvendige næringsstoffer befolkningen trenger, heller enn ulike produkter.
* Innføre et strengere regime for å ivareta jordvernet og forankre det i Jordloven og plan- og bygningsloven, og tas hensyn til i NTP.

**Styrets innstilling: 8 omfattende forslag som er utformet som innspill til et sentralt program arbeid. Styret mener det her er mye god AP politikk og synes det er meget bra at AUF på Nesodden engasjerer seg i disse sakene.**

**Det er imidlertid ikke tid for programdebatt i partiet på det kommende landsmøte da det i år er kommunevalg, fristen for forslag til Akershus årsmøte er passert, men heller ikke der vil det være grunnlag for noen programdebatt.**

**Det vil også ta lang tid for et årsmøte og debattere og konkludere i alle disse sakene.**

**Styret vil derfor foreslå at uttalelsene legges ut på nesodden.arbeiderparti.no og tas fram som grunnlagsdokument når vi får relevante saker til behandling i vårt kommuneparti, det gjelder først og fremst programarbeid sentralt i partiet og dersom vi får enkeltsaker til behandling som er relatert til AUF sine forslag. Det vil da være styret i NAp og sørge for at uttalelsene kommer til behandling når temaene er aktuelle.**

**7 Valg**

 Valgkomiteens innstilling foreligger på Årsmøte.

.**8 Den politiske situasjon/ v**

**9 Avslutning**

**SAMHOLDSSANGEN**

1. Sleggene synger og hamrene slår, hør, kamerat, den sangen er vår.  Kom, la oss bære dens malmtunge klang ut over arbeidets Norge!  Under vårt virke for dagens brød gir den oss styrke og troens glød. Sangen om samhold, vår egen sang, Syng den for framtidens Norge!
2. Enige skarer i trampende takt styrket vår sak og øket vår makt. Når vi i morgen blir tusener til, så skal du se hva vi evner! Alle de tause som åket bar løfter sin panne og gir sitt svar. Frihet for folket er det vi vil, når vi til arbeidet stevner!
3. Veien mot rettferd og lysere kår, hør, kamerat - den veien er vår!

Gjennom vårt arbeides skapende trang bygger vi frihetens Norge!

Ingen skal trygle med bøyet rygg, alle skal heve sin daglønn trygg.

Sangen om samhold, vår egen sang, syng den for framtidens Norge!

*Tekst: Arne Paasche Aasen. Melodi: Jolly Kramer-Johansen.*

**TA HVERANDRE I HÅNDA OG HOLD**

1 Vi har gått under faner og flagg på en lang vei fra natt imot dag. Hån og spott har vi tålt, men når styrke ble målt
var vi sterkest – vi kjempet i lag.

2 Det har hendt våre rekker ble brutt av soldater med kuler og krutt. Men vår mannsterke hær med de brukne gevær
sto som fjell, og de seiret til slutt.

3 Mang en bauta vil stå uten navn – reist av tårer, av sult og av savn – over kvinner med mot som var stamme og rot
for et mai-løv som vi fikk i favn.

21

4 Det fins de som har snudd seg og gått, som tror frihet er no’ man har fått. De vil smi for seg selv, tror på evner og hell.
Slike folk har vår framtid forrådt.

5 Nei, nå gjelder det mere enn før! For hvis samholdet rakner og dør, venter fiender nok som vil splitte vår flokk.
Og vår flamme blir aske og glør.

6 Du skal synge, men aldri i moll! Du skal kjempe, men aldri med vold! Tusener støtter vår sak, så vær stolt og stå rak!
Ta hverandre i handa, og HOLD!

**g**